《题丘使君竹坡》
宋代·释居简

人间苦炎热，君家窗户凉。人间苦埃壒，君家如潇湘。

入门洞真趣，绕户皆筼筜。华月筛碎金，鲜风戛丛琅。

初疑低地碧，忽观拂云长。不倚见特立，侧挺终弗僵。

弗延醉名流，只著雏凤凰。奇草时自芬，幽兰时自芳。

歌鸟时自新，风玉时自锵。枯榆与老柳，莫蔓夫子墙。

墙固不在高，赐也不足方。市声辟三舍，苔痕宽一方。

衡斜露头角，扶疏严奥堂。凉薰入冰弦，古轸横石床。

悠然于此时，物我各两忘。孰辨桀与蹠，更说羲与皇。

无人不种花，长恐负艳阳。我则异于是，无复相较量。

藏春在怀袖，不使蜂蝶狂。愿结虚心友，晚节同苍苍。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。